L 137/50
BG
Официален вестник на Европейския съюз
25.5.2023 г.
3.2.3.
Пропорционалност на помощта
3.2.3.1.
О бщи у сло ви я
76.
За да бъде пропорционална помощта за НИРДИ, нейният размер трябва да бъде ограничен до минимума, необходим за осъществяването на подпомаганата дейност.
3.2.3.1.1.
Максимален интензитет на помощта 77.
С цел да се гарантира, че равнището на помощта е пропорционално на пазарната неефективност, която възпрепятства изпълнението на дейностите в областта на НИРДИ, които трябва да бъдат задействани от въпросната мярка за помощ, и за преодоляването на която е предназначена помощта, размерът на помощта трябва да се определи в съответствие с предварително определен набор от допустими разходи и да е ограничен до определен процент от тези допустими разходи („интензитет на помощта“).
Интензитетът на помощта трябва да се определи индивидуално за всеки бенефициер, включително при съвместни проекти.
78.
За да се гарантират предсказуемостта и равните условия, Комисията прилага максимални интензитети на помощта за НИРДИ, които се определят въз основа на три критерия: i) близостта на помощта до пазара — като непряк показател за очакваните отрицателни въздействия и нуждата от нея, като се вземат предвид потенциалните по-високи приходи, които могат да се очакват от подпомаганите дейности; ii) големина на бенефициера — като непряк показател за по-неотложните затруднения, пред които обикновено са изправени по-малките дружества при финансирането на рискови проекти; и iii) остротата на всяка пазарна неефективност, като например очакваните външни ефекти по отношение на разпространението на знания.
Поради тази причина интензитетите на помощта като цяло би трябвало да са по-ниски при дейностите, свързани с развойна дейност и иновации, отколкото при научноизследователската дейност.
Тези съображения се прилагат по подобен начин по отношение на интензитета на помощта за инфраструктури за изпитване и експериментиране, които по дефиниция предоставят на предприятията предимно услуги за научноизследователски и развойни дейности, които са по-близки до пазара.
79.
Допустимите разходи за всяка мярка за помощ, включена в настоящата рамка, са определени в приложение I. Когато даден проект за НИРД обхваща различни задачи, всяка допустима задача трябва да попада в категориите фундаментални научни изследвания, индустриални научни изследвания или експериментално развитие (57).
При класифицирането на различните дейности според съответната категория (58) Комисията ще се позовава на собствената си практика и на конкретните примери и обяснения, предоставени в наръчника на ОИСР на Фраскати (59).
80.
Допустимите разходи за НИРДИ следва да бъдат подкрепени от най-новите налични документни доказателства, които трябва да бъдат ясни и конкретни.
Допълнителните режийни разходи и други оперативни разходи, включително разходите за материали, консумативи и подобни продукти, направени пряко в резултат на проекта, могат като алтернатива да бъдат изчислени въз основа на опростен подход на разходите под формата на единна ставка в размер до 20 %, прилаган към общите допустими преки разходи за проекти за НИРД, определени в приложение I, букви а) — г) и буква ж) за проекти за НИРД, свързани със здравеопазването/от значение за здравеопазването.
В този случай разходите по проекта за НИРД, използвани за изчисляване на непреките разходи, се определят въз основа на обичайните счетоводни практики и включват само допустимите разходи за проекти за НИРД, изброени в приложение I, букви а) — г) и буква ж) за проекти за НИРД, свързани със здравеопазването/от значение за здравеопазването.
За проекти, съфинансирани по програма „Хоризонт Европа“, държавите членки могат да използват опростената методика на разходите по „Хоризонт Европа“ за изчисляване на непреките разходи по проектите за НИРД.
81.
Максималните интензитети на помощта, които обичайно се прилагат за всички допустими мерки за НИРДИ, са определени в приложение II (60).Освен ако в рамката не е посочено друго, в своята оценка на категориите мерки, подлежащи на уведомяване, Комисията ще вземе предвид всички интензитети на помощта, приложими за мерки за НИРДИ съгласно Общия регламент за групово освобождаване.
(57) Не е задължително тази класификация да следва хронологичен подход, като се разгръща последователно във времето от фундаментални научни изследвания към дейности, по-близки до пазара.
Следователно Комисията може да класифицира задача, изпълнявана на по-късен етап от проекта, като промишлено научно изследване, макар да е констатирала, че дейност от по-ранен етап на проекта представлява експериментално развитие или изобщо не е научноизследователска дейност.
(58) За практически цели и ако не е показано, че в отделните случаи трябва да се използва различен мащаб, може да се счита също, че различните категории научноизследователски и развойни дейности обикновено съответстват на нива на технологична готовност 1 (фундаментални изследвания), 2—4 (индустриални изследвания) и 5—8 (експериментално развитие). Вж.
Съобщение на Комисията „Европейска стратегия за главните базови технологии — мост към растеж и заетост“ (COM(2012) 341 final, 26.6.2012 г.).
(59) Наръчник на ОИСР на Фраскати от 2015 г.: Насоки за събиране и докладване на данни в областта на научните изследвания и експерименталното развитие, изменени или заменени.
(60) Без да се засягат специфичните разпоредби, които се прилагат за помощта за научноизследователска и развойна дейност в секторите на селското стопанство и рибарството, както е установено в регламент за групово освобождаване.